### Resume

Foreningen Triangle Razorbacks har økonomiske problemer, og foreningen søger derfor Kultur- og Idrætsudvalget om ekstraordinær økonomisk støtte.

### Sagsfremstilling

Triangle Razorbacks, klub for amerikansk fodbold står med økonomiske udfordringer som følge af flere års uhensigtsmæssig drift. Aktuelt står klubben med gæld til flere kreditorer. Se bilag for oversigt over udeståender.

En stor andel af klubbens aktuelle indestående, som kommer fra kontingenter, går videre til DAFF (forbundet), da der igen skal betales holdtilmeldinger, spillerlicenser osv. Klubben tæller aktuelt ca. 300 medlemmer fordelt på både cheerleadinghold og footballhold, hvoraf de ca. 200 er unge mennesker under 18 år.

Hvad gør klubben selv:

Igennem de seneste måneder er der indsat en ny bestyrelse, der er ikke ansat udenlandske spillere til den kommende sæson og følgeudgifterne hertil (eksempelvis et lejet hus) er dermed også væk. Der er samtidig indgået et samarbejde med Event Consult, som skal bruge vagter og stewarder til koncerter i løbet af foråret og arrangementerne forventes at give en del midler til klubkassen i løbet af foråret/sommeren. Der arbejdes ligeledes med at få genetableret et sponsornetværk.

Klubben oplyser at man har den klare forventning at man kan få klubben bragt i balance i løbet af 2022.

For at sikre en bedre administration af klubben fremover, oplyser klubben, at man til den seneste generalforsamling i januar måned besluttede at klubbens økonomi skal vendes på hvert bestyrelsesmøde. Derudover er der nu en revisor i bestyrelsen, som sikrer at klubbens økonomi bliver matchet op imod budgettet.

Hjælp fra Vejle Kommune:

Klubben anmoder Vejle Kommune om økonomisk hjælp i det omfang det kan lade sig gøre og i den form, som Vejle Kommune ønsker. Det kan være en midlertidig forøgelse af den aktuelle sponsoraftale eller direkte tilskud til klubbens aktiviteter eller noget tredje.

Vejle Kommune har aktuelt en sponsoraftale med Triangle Razorbacks for perioden 2021-2023 med Vejle Kommune i forbindelse med to årlige hjemmekampe. Udgiften til sponsoraftalen udgør 35.000 kr. pr. år. Konkret får Vejle Kommune i forbindelse med sponsoraftalen følgende tiltag og aktiviteter:

* Gratis adgang for alle unge under 18 år til kampene, i form af uddeling af fribilletter på skoler med videre
* Eksponering i form af logo og navn på alt trykt materiale i forbindelse med kampene
* Eksponering på klubbens hjemmeside med logo og navn
* Eksponering i form af muligheden for, at synliggøre navn, logo eller aktuelle tiltag i ”in zone”, hvilket vil være synligt ved TV- transmittering

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Kultur- og Idrætsudvalget.

### Historik

Kultur- og Sundhedsdirektøren indstiller, 5. april 2022, pkt. 72:

at Triangle Razorbacks bevilliges 100.000 kr. som et ekstraordinært tilskud, og

at finansieringen anvises fra fra støttepulje til materialeudlejning.

Beslutning fra Kultur- og Idrætsudvalget, 5. april 2022, pkt. 72:

For forvaltningens indstilling stemte Laust Vestergaard, Jørgen Johnsen, Mimi Dahl og Gorm Johansen. Imod forvaltningens indstilling stemte Jarl Kjær, Robin Andresen og Benjamin Jepsen. Robin Andresen begærede sagen i Byrådet.

### Beslutning

For forslaget stemte et flertal på 18 medlemmer: Christopher Lassen, Katcha Poulsen, Astrid Olesen, Victor Petersen, Gorm Johansen, Mimi Dahl, Yan Hansen, Jørgen Johnsen, Frans Thomsen, Marius Møller, Albert Larsen, Frank Jeppesen, Laust Nielsen, Carlo Bertelsen, Paulina Mikkelsen, Laust Vestergaard, Christine Toft og Sanne Andersen.

Imod forslaget stemte 13 medlemmer: Robin Andresen, Henry Poulsen, Beth Søndergaard, Øyvind Lind, Ruben Friis, Benjamin Jepsen, Tage Madsen, Rune Laursen, Sara Nilsson, Christina Nilsson,

Julie Holst, Sussie Andersen og Jarl Kjær.